ગુજરાતી ભાષાનો એ પ્રસિદ્ધ ગાયક શ્યામલ શુક્લ, જેના કંઠના કામણ સામે લોકો પાસે ‘વાહ… વાહ’ કરવા સિવાય કોઈ વિકલ્પ જ નહોતો રહેતો. જેના ગળામાંથી દર્દસભર ગઝલો અદ્‍ભુત આરોહ-અવરોહ સાથે વહેતી અને તેની સ્ત્રી-ચાહકો રડી રડીને ઓડિટોરિયમનું વાતાવરણ બોઝિલ કરી મૂકતી. જેની એક સી.ડી. રીલીઝ થતી ત્યાં તો તેની હજારો નકલો ચપોચપ વેચાઈ જતી. જેને તેના ચાહકો ‘ગુજરાતનો મહેંદી હસન’ કહીને નવાજતા, એ શ્યામલ શુક્લ આજે રવિવારની સવારે પોતાની પત્ની પ્રિયા સાથે શહેરના પોશ વિસ્તાર ગણાતા એવા નવરંગપુરા ખાતેના આલીશાન બંગલાના વરંડામાં નેતરની ખુરશી પર બેઠા બેઠા મૉર્નિંગ-ટી લેતાં આજનું અખબાર વાંચી રહ્યો હતો. અને તદ્દન સપાટ ચહેરે પ્રિયાને કહી રહ્યો હતો કે તેની પૂર્વપત્ની માધવી ગુજરી ગઈ છે…!